La, la, la foi'l cantar ganador d'Eurovisión en 1968. Compuesto pol Dúo Dinámico, Joan Manuel Serrat foi nun principiu l'intérprete orixinal del cantar, pero unos díes enantes del festival anunció que quería realizar la so actuación en catalán, cosa que TVE nun permitió. Por eso, Massiel foi escoyida pa interpretala. Al final, l'artista fíxose cola victoria nel Albert Hall de Londres y la dictadura consiguió, al traviés de la música y la televisión, tresmitir una imaxe moderna del franquismu, amás d'una proyeición internacional al tener qu'entamar n'España un añu depués el festival.